Lars-Emil Johansen (SIU), 2009-04-24:
Jeg er villig til at genfremsætte de ideer, som i første omgang er blevet afvist - det er ikke alene af mit parti, men af den siddende koalition.
Når vi taler om koalitioner, vil jeg godt lige erindre om, at når man taler om, at Demokraterne og Inuit Ataqatigiit har så gode ideer, skal man lige huske på, at den siddende regering i Grønland kom til i 2005.
Det var en såkaldt Nordlyskoalition, der blev nedsat.
Inuit Ataqatigiit var med i den koalition indtil for 2 år siden og havde ansvaret for den økonomiske politik i Grønland.
Derfor er det der med at vaske hænder og ikke at ville påtage sig ansvaret for de økonomisk reformer, der har fundet sted, og som til dels også har sammenhæng til de sociale problemer, ikke klædeligt.
Det burde de andre også gøre.
Lad mig indledningsvis slå fast, at det selvsagt også er min overbevisning, at konventioner og aftaler skal overholdes.
Det gælder derfor også FN's børnekonvention - den skal overholdes såvel her som hjemme i Grønland.
Bliver den ikke det, skal det bringes i orden, og det er det pågældende lands regering naturligvis ansvarlig for.
Grønland er et af de få lande, hvis ikke det eneste, der har gjort børnekonventionen til en lov.
Grønland er også et af de måske få lande, der lader børnekonventionen indgå i undervisningen i folkeskolen.
Grønlands hjemmestyre gør en stor indsats i forbindelse med den socialpolitiske indsats.
Faktisk udgør indsatsen for børn og unge, forsorg for familier, handicappede og ældre samt lignende socialpolitiske ydelser knap en fjerdedel af Grønlands hjemmestyres samlede budget.
Den sociale indsats har været konstant stigende, siden hjemmestyret blev indført for 30 år siden, og udgør i dag som sagt knap 25 pct. af landets samlede budget.
Faktisk udgør forskellige former for sociale ydelser i dag omkring 45 pct. af de grønlandske kommuners samlede budgetter.
De, der skulle ønske dokumentation herfor, kan med fordel studere den pjece fra Grønlands hjemmestyre om indsatsen på området for børn og unge, som jeg har fået omdelt til alle medlemmer af Folketinget i forgårs.
At true Grønland med økonomiske sanktioner under påskud af manglende indsats på eksempelvis børneområdet er derfor et skud i tågen, som ikke har hold i virkeligheden.
Den grønlandske indsats på det sociale område, herunder på børneområdet, er baseret på viden, som hjemmestyret selv har oparbejdet gennem det omfattende analysearbejde, der har fundet sted og fortsat finder sted.
Ud over hjemmestyrets indsats i videncenteret MIPI og forebyggelsesprojektet PAARISA er der fuld gang i private initiativer i landet, såsom MI/BB samt værestederne Amarngivat i Tasiilaq og Mælkebøtten i Nuuk.
Men uanset en stor indsats fra hjemmestyre, kommuner og private har Grønland fortsat store problemer, som mange børn stadig betaler en urimelig høj pris for.
Jeg har rejst rundt i Grønland og holdt foredrag om alkohol og de problemer, der kommer i kølvandet på dette såkaldte nydelsesmiddel, som i mange grønlandske hjem snarere er et lidelsesmiddel frem for et nydelsesmiddel.
Derfor hænger en effektiv indsats for at forbedre børns vilkår de steder, hvor børnene mistrives, nødvendigvis sammen med en effektiv indsats for behandlingen af alkoholisme og en effektiv kontrol med indførslen af hash i Grønland.
Mens vi venter på resultaterne af en sådan forstærket indsats inden for alkohol og hash, er der behov for flere væresteder i Grønland, og vi må oprette børnehuse i byerne og i bygderne.
Jeg nævner specifikt disse to områder, fordi det efter min mening er oplagte fællesprojekter for danske og grønlandske myndigheder at samarbejde om.
Enhver reduktion af alkoholens destruktive rolle er en forbedring af børnenes vilkår i Grønland.
Ethvert børnehus fri for hash og alkohol og med mulighed for et gratis måltid mad er en sikkerhed for børns tryghed og trivsel.
Med andre ord er der behov for en storstilet behandlingsindsats inden for alkohol og hash samt kontrol med den illegale indførsel af hash.
Hvis regeringen og landsstyret vil slå kræfterne sammen om en historisk ambitiøs indsats mod alkohol og hash, og hvis regeringen og landsstyret sammen og gerne i samarbejde med UNICEF og de grønlandske hjælpeorganisationer vil oprette børnehuse, hvor børnene kan opholde sig i tryghed med mulighed for at få noget mad og overnatte, ja, så vil rigsfællesskabet endnu en gang have vist sin styrke.
På den baggrund kan jeg med glæde støtte det forslag til vedtagelse, som regeringspartierne, Socialdemokratiet, Det Radikale Venstre og Siumut har fremsat.
Og lad os så komme i gang med konkrete forbedringer, og lad os lade den grønlandske valgkamp foregå hjemme i Grønland og ikke her i salen.
Vi kan ganske enkelt ikke være bekendt at tage de problemramte børn som gidsler i den standende grønlandske valgkamp.